ફિલ્મ ‘બાજીરાવ મસ્તાની’નો એક ડાયલોગ મને બહુ ગમ્યો. ફિલ્મની વાર્તા એવી છે કે અજોડ યોદ્ધો પેશ્વા બાજીરાવ પોતાની પત્ની કાશીબાઈને ખૂબ પ્રેમ કરતો હતો. છતાં એ મસ્તાની નામની એક મર્દાની રૂપવતીના પ્રેમમાં પડ્યો. એટલું જ નહીં, મસ્તાની સાથે લગ્ન કરીને એક દીકરાનો બાપ પણ બન્યો. અલબત્ત, પહેલી પત્નીને એણે તરછોડી નહોતી. ઉલટાનું, પ્રથમ પત્ની કાશીબાઈનો માન-મરતબો અને પેશ્વીણ બાઈ (પેશ્વાની મુખ્ય પત્ની) તરીકેનો કાશીબાઈનો રુતબો-હોદ્દો બરકરાર રહે એ માટે બાજીરાવે પૂરતું ધ્યાન રાખ્યું. ટૂંકમાં, બેય પત્ની સાથે બાજીરાવનું ગાડું જેમતેમ ચાલતું રહ્યું, પણ એક દિવસ કાશીબાઈએ પોતાની નારાજગીનું હાર્દ સ્પષ્ટ કરતાં બાજીરાવને કહ્યું, ‘બીજું બધું તો ઠીક છે, પણ તમે મારું ગુમાન તોડી નાખ્યું.’